Anene Booysen: Beserings glo die ergste wat dokter ooit gesien het | Maroela Media
Anene Booysen se beserings was die ergste wat die dokter, wat haar ná haar aanval behandel het, nog ooit gesien het, het die SAUK Dinsdag berig.
Die Swellendamse rondgaande hof het gehoor dat Elizabeth de Kok die 17-jarige by Tygerberg-hospitaal in Kaapstad behandel het voordat sy na ŉ hospitaal in Swellendam in die Wes-Kaap oorgeplaas is. Volgens die SAUK het De Kock Booysen se inwendige beserings beskryf as “die ergste wat sy nog ooit gesien het”.
Dr. Liezl Taylor het Booysen glo in Swellendam bygestaan. Sy sê die omvang van haar beserings het beteken dat sy daaraan sou beswyk.
Die twee dokters getuig tans by Johannes Kana se saak van verkragting en moord. Kana het erken dat hy die kroeg in Bredasdorp saam met Booysen verlaat het. Hy het verder erken dat hy haar geslaan en verkrag het, maar ontken dat hy haar vermoor het.
Booysen is verkrag en haar liggaam geskend en sy het op 2 Februarie in die hospitaal aan haar beserings beswyk.